b"\n_START_ARTICLE_\nModernet\n_START_PARAGRAPH_\nModernet, equivalent a hipster (de l'angl\xc3\xa8s hipster [h\xc9\xaapst\xc9\x99]), \xc3\xa9s un terme que popularment s\xe2\x80\x99ha utilitzat per fer refer\xc3\xa8ncia a una subcultura internacional contempor\xc3\xa0nia que est\xc3\xa0 formada principalment per membres de la generaci\xc3\xb3 Y que viuen en zones urbanes. Aquesta subcultura s\xe2\x80\x99ha definit com \xc2\xabun gresol canviant d\xe2\x80\x99estils, gustos i manera d\xe2\x80\x99actuar\xc2\xbb. A m\xc3\xa9s, el terme s\xe2\x80\x99associa generalment a individus que s\xe2\x80\x99identifiquen amb la m\xc3\xbasica alternativa i indie, amb una sensibilitat per la moda poc convencional (com l\xe2\x80\x99estil vintage i les botigues de segona m\xc3\xa0), amb una ideologia pacifist i verda, amb el menjar ecol\xc3\xb2gic, veg\xc3\xa0 i casol\xc3\xa0 i, en definitiva, amb un estil de vida alternatiu. Als modernets, se\xe2\x80\x99ls considera bohemis joves de classe mitjana que viuen a barris aburgesats. _NEWLINE_El concepte deriva del terme que es va utilitzar per descriure els primers moviments culturals dels anys 40, per\xc3\xb2 es va utilitzar per primer cop en el sentit actual el 2000, i va arribar al seu apogeu el 2010. Els membres d\xe2\x80\x99aquesta subcultura no s\xe2\x80\x99identifiquen com a modernets; de fet, el terme sovint s\xe2\x80\x99empra de manera pejorativa per fer refer\xc3\xa8ncia a alg\xc3\xba pretensi\xc3\xb3s, extremadament modern o amanerat. Alguns analistes afirmen que la noci\xc3\xb3 del modernet contemporani no \xc3\xa9s res m\xc3\xa9s que un mite creat pel m\xc3\xa0rqueting._NEWLINE_Cal remarcar que el terme modernet no \xc3\xa9s equivalent a modern. Aquest \xc3\xa9s un adjectiu que fa refer\xc3\xa8ncia a quelcom \xc2\xabdel temps present o dels temps pr\xc3\xb2xims al present\xc2\xbb, mentre que el primer designa els membres de la subcultura esmentada anteriorment. Aix\xc3\xad doncs, el terme corresponent tampoc s\xe2\x80\x99utilitza en el sentit de modernisme, tot i que es podria considerar que estan origin\xc3\xa0riament associats pel fet que, efectivament, s\xc3\xb3n persones amb un estil, unes ideologies i una forma de vida moderns. A m\xc3\xa9s, l\xe2\x80\x99exist\xc3\xa8ncia de la paraula modernet evita qualsevol ambig\xc3\xbcitat que pogu\xc3\xa9s sorgir amb l\xe2\x80\x99adjectiu modern, ja que aquesta t\xc3\xa9 un sentit espec\xc3\xadfic i inequ\xc3\xadvoc.\n_START_SECTION_\nCom vesteixen?\n_START_PARAGRAPH_\nPorten roba retro que compren a botigues de segona m\xc3\xa0 o inspirades en els anys 60 i 70 amb un aire d'exclusivitat. Els agraden les gorres i les bufandes artesanals i les ulleres de pasta. Les bosses les porten a l'estil de bandolera i, per portar di\xc3\xa0riament, utilitzen dessuadores amb caputxa, texans ajustats i samarretes amb imatges enginyoses i divertides. A les noies els agraden especialment els vestits amb estampats florals acompanyats de botins, mentre que els nois poden donar un toc estrafolari al look amb un corbat\xc3\xad o uns tirants.\n_START_SECTION_\nCom es pentinen?\n_START_PARAGRAPH_\nLes noies acostumen a portar una cabellera llarga i informal; els nois, per la seva banda, solen tenir barba o bigoti. De fet, al mes de mar\xc3\xa7 de l\xe2\x80\x99any 2014, la BBC va publicar un article en qu\xc3\xa8 s\xe2\x80\x99explica que la quantitat d\xe2\x80\x99homes del Regne Unit i dels Estats Units que s'ha realitzat un implant de barba s'ha multiplicat durant els \xc3\xbaltims anys, fins al punt de qu\xc3\xa8 es porten a terme dos implants de barba al mes. Segons el cirurgi\xc3\xa0 brit\xc3\xa0nic Bassam Farjo, tot i que al principi es tractava d'un servei enfocat per a persones que volguessin ocultar cicatrius, actualment els homes que hi accedeixen ho fan per estar a la moda, com a signe de modernitat i de virilitat.\n_START_SECTION_\nQu\xc3\xa8 escolten?\n_START_PARAGRAPH_\nM\xc3\xbasica pop, folk i electropop poc coneguda. Els agrada gaudir d'aquesta m\xc3\xbasica en directe a festivals com el Primavera Sound (Barcelona) i Coachella (Calif\xc3\xb2rnia, EUA). Entre els artistes que segueixen els modernets es troben els cantautors William Fitzsimmons i Devendra Banhart, el duet Wild Belle i grups com Fleet Foxes o Tame Impala, i dels cl\xc3\xa0ssics veneren a Radiohead i Bj\xc3\xb6rk. En l\xe2\x80\x99\xc3\xa0mbit espanyol, els agrada Klaus & Kinski.\n_START_SECTION_\nQu\xc3\xa8 llegeixen?\n_START_PARAGRAPH_\nLlegeixen autors com Margaret Atwood, Paul Auster i C\xc3\xa9sar Aira. Rebutgen rotundament novel\xc2\xb7les com Cinquanta ombres d\xe2\x80\x99en Grey, per\xc3\xb2 en veneren d'altres com Les amistats perilloses de Pierre Choderlos de Laclos. Tamb\xc3\xa9 els agrada la literatura asi\xc3\xa0tica, els haikus i els microrrelats com els d'Ana Mar\xc3\xada Shua.\n_START_SECTION_\nQu\xc3\xa8 miren?\n_START_PARAGRAPH_\nSegueixen el cinema de Wes Anderson (Moonrise Kingdom), Spike Jonze (Being John Malkovich), Paul Thomas Anderson (The Master) i Jean-Pierre Jeunet, qui va crear un dels personatges modernets per excel\xc2\xb7l\xc3\xa8ncia, Am\xc3\xa9lie. Per altra banda, la televisi\xc3\xb3 no \xc3\xa9s massa popular entre aquest col\xc2\xb7lectiu.\n_START_SECTION_\nQu\xc3\xa8 estudien i en qu\xc3\xa8 treballen?\n_START_PARAGRAPH_\nSe solen dedicar a les belles arts, la filosofia, la hist\xc3\xb2ria de l'art, l\xe2\x80\x99arquitectura, la fotografia, la m\xc3\xbasica, el disseny, la literatura i el m\xc3\xb3n audiovisual, \xc3\xa9s a dir, acostumen a ser de lletres i a sentir inclinaci\xc3\xb3 per l'art. S\xc3\xb3n grans consumidors de m\xc3\xbasica, literatura i cinema, i \xc3\xa9s que s'ho poden permetre, ja que solen pert\xc3\xa0nyer a una classe mitjana, mitjana-alta.\n_START_SECTION_\nQu\xc3\xa8 mengen?\n_START_PARAGRAPH_\nEls agrada el menjar r\xc3\xa0pid, per\xc3\xb2 de qualitat. Compren en mercats de menjar ecol\xc3\xb2gic i cada vegada s\xc3\xb3n m\xc3\xa9s els adeptes de la dieta vegetariana. Solen trobar-se a cafeteries com Starbucks, on poden llegir tranquil\xc2\xb7lament i navegar per internet amb el seu iPad.\n_START_SECTION_\nCom es desplacen?\n_START_PARAGRAPH_\nEls modernets opten per alternatives ecol\xc3\xb2giques a l'hora de moure's per la ciutat. Acostumen a despla\xc3\xa7ar-se en bicicleta, ja siguin les cl\xc3\xa0ssiques per passejar o les plegables i m\xc3\xa9s urbanes. Tamb\xc3\xa9 est\xc3\xa0 de moda entre aquest col\xc2\xb7lectiu el longboard, un monopat\xc3\xad m\xc3\xa9s gran. Per a les vacances, gaudeixen de les ic\xc3\xb2niques T1, les furgonetes hippies de Volkswagen.\n_START_SECTION_\nQu\xc3\xa8 tenen prohibit?\n_START_PARAGRAPH_\nTot all\xc3\xb2 que sembli mainstream o convencional: la m\xc3\xbasica de moda (Avicii, Katy Perry), els best-sellers (Crepuscle), els cotxes moderns i una feina on predominin la rutina i la monotonia.\n_START_SECTION_\nEls modernets a la societat\n_START_PARAGRAPH_\nSegons la revista Time Out de Nova York, a principis de l\xe2\x80\x99any 2000 a Brooklyn ja comen\xc3\xa7aven a haver-hi modernets, tot i que aleshores se\xe2\x80\x99ls anomenava bohemis. Despr\xc3\xa9s, Alemanya va ser un dels pa\xc3\xafsos on aquest moviment va agafar m\xc3\xa9s for\xc3\xa7a. A Catalunya, aquesta tribu urbana es va comen\xc3\xa7ar a popularitzar l\xe2\x80\x99any 2010. D\xe2\x80\x99opinions, n\xe2\x80\x99hi ha per a tothom, doncs aquest moviment crea molt debat.\n_START_SECTION_\nAlemanya\n_START_PARAGRAPH_\nA Alemanya, Berl\xc3\xadn es considera la capital dels modernets. De fet, el barri Kreuzberg de Berl\xc3\xadn \xc3\xa9s el tercer barri m\xc3\xa9s \xc2\xabmodernet\xc2\xbb del m\xc3\xb3n. Amb carrers estrets i empedrats i balcons de ferro, i amb llocs tan art\xc3\xadstics i exc\xc3\xa8ntrics com l'East Side Gallery. Aquest barri i, en general, tota la ciutat \xc3\xa9s un dels llocs m\xc3\xa9s idonis per als modernets. De fet, des de fa uns anys, cada any s\xe2\x80\x99organitza la Hipster Cup, un festival a l\xe2\x80\x99aire lliure on modernets d\xe2\x80\x99arreu del m\xc3\xb3n s\xe2\x80\x99uneixen per participar en diverses proves i fer gresca. Els modernets alemanys es consideren inconformistes i reconeixen que, en certa manera, els fa por el futur."